Cântăreața Loredana Groza a participat astăzi la o acțiune legată de meciul de adio al Generației de Aur, programat la 25 mai pe Arena Națională.
În contextul în care va concerta cu această ocazie, Loredana Groza a fost invitată marți pe stadionul Arcul de Triumf, acolo unde o parte a membrilor Generației de Aur (Gică Popescu, Florin Prunea, Florin Răducioiu, Miodrag Belodedici sau Marius Lăcătuș) au efectuat un antrenament.
Loredana Groza și-a făcut apariția de pe tunel cântând „Bună seara, iubito!”, după care și-a adus aminte că pe vremuri a avut ocazia să interacționeze cu cea mai valoroasă națională din istoria României.
„Înainte de 1990, echipa națională obișnuia să facă pregătire la mare, iar eu eram cazată în același hotel cu jucătorii. Făceam spectacole pe litoral. Țin minte că Răducioiu stătea deasupra mea. La cameră mă refer, să nu se înțeleagă altceva! Erau foarte disciplinați, foarte cuminți, chiar dacă plaja era la câțiva pași de ei”, a spus Loredana Groza, conform Gsp.ro.
”Belodedici arată foarte bine, are niște ochi foarte frumoși. Dacă știam că sunt și albaștri, mă mutam în sudul țării, de unde e el.
Voi fi primul artist român care va concerta pe Arena Națională, sper să mă ridic la înălțimea acestor eroi, am înțeles că vor fi suporteri veniți din toată lumea. Asta face cinste țării noastre, este o onoare pentru mine să fiu în mijlocul lor, în mijlocul acțiunii”, a completat artista.